
O(3P)+CH4 reakció dinamikájának vizsgálata egy új ab initio globális potenciálisenergia-felületen

A dolgozat célja az O(3P) + CH4 reakció stacionárius pontjainak
feltérképezése benchmark ab initio számítások segítségével, ab initio pontokra egy
potenciálisenergia-felület (potential energy surface, PES) illesztése, majd ezen a PES-en a
reakció dinamikájának vizsgálata kvázi-klasszikus trajektória (quasi-classical trajectory,
QCT) módszerrel. A dolgozat során három reakcióutat vizsgáltam: a hidrogén-absztrakciós
(OH + CH3), a szubsztitúciós (H + CH3O) és a jelenleg ismeretlen mechanizmusú CH2 +
H2O reakcióutat.
Az ab initio számításokat először RMP2/aug-cc-pVDZ és UMP2/aug-cc-pVDZ
szinten végeztem. Az innen kapott geometriákkal aztán elvégeztem az optimálásokat és
frekvenciaszámításokat UCCSD(T)-F12b/aug-cc-pVDZ és UCCSD(T)-F12b/aug-cc-pVTZ
szinteken is. A legpontosabb geometriákon további, magasabb szintű energiaszámításokat
végeztem, és kiszámítottam a törzselektronok korrelációjának, illetve a relativisztikus
hatásnak a hozzájárulását az energiához. Az ab initio számításokkal meghatározott
klasszikus energiához hozzáadva a zérusponti energiát megkaptam az adiabatikus energia
értékét. A munkám során kapott ab initio energiákat olyan módszerekkel számoltam,
melyek pontossága felülmúlja az irodalomban eddig használt módszerekét.
Az UCCSD(T)-F12b/aug-cc-pVTZ ab initio pontokból kiindulva a csoportunkban
fejlesztett ROBOSURFER programcsomag segítségével permutációra invariáns
polinom PES-t fejlesztettem. Ezen a PES-en QCT számítások segítségével meghatároztam
a reakció dinamikai jellemzőit, és összehasonlítottam őket a kísérleti és elméleti
eredményekkel. Számításaim megmutatták, hogy alacsony ütközési energián az
absztrakció dominál, nagyobbakon pedig egyre kedvezettebb a szubsztitúciós reakcióút. A
CH3O termék izomerizációja hidroximetil gyökké az ütközési energia növelésével egyre
kevésbé kedvező, míg a formaldehidre és hidrogénatomra való bomlása egyre inkább az. A
CH2 + H2O reakcióút közepes ütközési energiákon a legrelevánsabb. Ezek az eredmények
kvalitatív egyezést mutatnak a kísérlettel.



